[{"text_idx": "#000000", "text": "Mae cefn gwlad yn lle gwych i fynd a\u0302\u2019ch ci am dro, ond dylid gwneud hynny\u2019n gyfrifol er mwyn sicrhau nad yw eich ci yn peri trafferth neu berygl i dda byw, bywyd gwyllt, pobl eraill neu gw\u0302n eraill."}, {"text_idx": "#000001", "text": "Y tair rheol arweiniol ar gyfer mynd a\u0302\u2019ch ci am dro ym Mharc Cenedlaethol Eryri."}, {"text_idx": "#000002", "text": "Na, ni allwch fynd a\u0302\u2019ch ci i unrhyw le y mynnwch yn y Parc Cenedlaethol. Mae llawer o dir Eryri yn eiddo preifat heb fynediad i\u2019r cyhoedd."}, {"text_idx": "#000003", "text": "Fodd bynnag, mae llawer o leoedd gwych i fynd a\u0302\u2019ch ci am dro. Gallwch fynd a\u0302\u2019ch ci am dro ar unrhyw lwybr cyhoeddus neu dir mynediad agored."}, {"text_idx": "#000004", "text": "Gallwch hefyd edrych ar ein hadran Llwybrau a Theithiau i ddod o hyd i lwybrau addas ar gyfer mynd a\u0302\u2019ch ci am dro."}, {"text_idx": "#000005", "text": "Mae p\u2019un a allwch ollwng eich ci oddi ar dennyn yn dibynnu ar y math o dir rydych arno. Yn y Parc Cenedlaethol, mae gan diroedd wahanol fathau o ddarpariaethau mynediad. Mae darpariaethau mynediad yn nodi\u2019r hyn y gall y cyhoedd ei wneud a\u2019r hyn na allant ei wneud ar y tir."}, {"text_idx": "#000008", "text": "Ein cyngor cyffredinol i berchnogion cw\u0302n yw sicrhau bod eu ci ar dennyn bob amser pan fyddant yn agos i dda byw."}, {"text_idx": "#000009", "text": "Mae rhai mathau o weithgareddau y dylech gadw llygad amdanynt wrth fynd a\u0302\u2019ch ci am dro yn Eryri."}, {"text_idx": "#000010", "text": "Mae llawer o dir y Parc Cenedlaethol yn cael ei ddefnyddio at ddibenion amaethyddol, ac ar rai adegau o\u2019r flwyddyn, efallai y byddwch yn gweld perchennog tir yn casglu eu hanifeiliaid o ardaloedd ucheldirol. Os gwelwch hyn yn digwydd, rhowch eich ci ar dennyn byr yn syth er mwyn sicrhau diogelwch eich ci a diogelwch y da byw. Bydd perchennog y tir yn gwerthfawrogi eich cydweithrediad yn fawr."}, {"text_idx": "#000011", "text": "Byddwch yn ymwybodol y gall fod cyfyngiadau ar rai traethau sy\u2019n golygu na chaniateir cw\u0302n mewn rhai mannau."}, {"text_idx": "#000013", "text": "Mae\u2019n bosibl na fydd perchnogion cw\u0302n yn ymwybodol o ba mor beryglus y gall gwartheg fod, yn enwedig pan fydd ganddynt loi ifanc. Gall eich ci gynhyrfu greddf amddiffynnol mewn gwartheg. Dylech osgoi gwartheg a\u0302 lloi ifanc bob amser. Gwnewch yn siw\u0302r eich bod yn rhoi digon o le iddynt wrth basio, a chadwch eich ci ar dennyn byr."}, {"text_idx": "#000014", "text": "Os bydd buwch neu wartheg yn dechrau rhedeg ar eich ho\u0302l, dylech ollwng tennyn y ci ar unwaith a chanolbwyntio ar eich diogelwch eich hun. Mae\u2019n debygol iawn y bydd eich ci yn rhedeg i ffwrdd ac yna\u2019n dychwelyd atoch yn nes ymlaen pan fyddwch yn ddiogel rhag niwed."}, {"text_idx": "#000015", "text": "Mewn rhai ardaloedd yn Eryri, efallai y byddwch yn gweld ceffylau gwyllt neu geffylau eraill. Nid yw ceffylau\u2019n fygythiad i bobl fel arfer, ond efallai na fyddant yn rhy hoff o\u2019ch ci, felly mae\u2019n well eu hosgoi lle bo modd."}, {"text_idx": "#000016", "text": "Mae baw cw\u0302n yn beryglus iawn i wartheg. Gall baw cw\u0302n gynnwys parasitiaid sy\u2019n achosi i wartheg cyflo (pregnant) golli eu lloi."}, {"text_idx": "#000017", "text": "Mae\u2019n hollbwysig eich bod yn clirio baw eich ci a chael gwared ag ef mewn modd priodol er mwyn sicrhau bod bywyd gwyllt, da byw a thirweddau Eryri yn cael eu gwarchod."}, {"text_idx": "#000018", "text": "Mae\u2019n drosedd caniata\u0301u i\u2019ch ci ymosod ar neu redeg ar o\u0302l da byw o dan Ddeddf Cw\u0302n (Diogelu Da Byw) 1953, ac mae\u2019n gyfreithlon i ffermwr saethu unrhyw gi sy\u2019n ymddwyn fel hyn heb rybudd nac unrhyw fath o iawndal i\u2019r perchennog."}]